
STANOVISKO
Výbor pre občianske slobody, spravodlivosť a vnútorné veci vyzýva Výbor pre kontrolu rozpočtu, aby ako gestorský výbor zaradil do návrhu uznesenia, ktorý prijme, tieto body:
<RepeatBlock-Dec>
1.	konštatuje, že prevádzkový rozpočet európskeho dozorného úradníka pre ochranu údajov (EDPS) na rok 2023 predstavoval 22 711 559 EUR a v porovnaní s konečným rozpočtom na rok 2022 sa zvýšil o 12 %; víta skutočnosť, že v roku 2023 bola miera plnenia viazaných rozpočtových prostriedkov EDPS 96 %;
2.	berie na vedomie zvýšený počet legislatívnych konzultácií EDPS, ktoré viedli k vypracovaniu 82 formálnych legislatívnych konzultácií, 54 stanovísk a 26 formálnych pripomienok; oceňuje prínos EDPS k legislatívnej práci, a to aj v spolupráci s Európskym výborom pre ochranu údajov; berie na vedomie posilnenú úlohu EDPS vo viacerých nových legislatívnych aktoch vrátane aktu o umelej inteligencii, na základe ktorých sa EDPS stáva príslušným orgánom pre inštitúcie, agentúry, úrady a orgány Únie a v ktorých boli na EDPS delegované ďalšie úlohy; zdôrazňuje, že tieto ďalšie povinnosti, ktoré delegovali spoluzákonodarcovia, si vyžadujú zodpovedajúce zdroje, aby EDPS mohol účinne plniť svoje povinnosti;
3.	zdôrazňuje úlohu EDPS pri dohľade nad spracúvaním osobných údajov inštitúciami, orgánmi, úradmi a agentúrami Únie; so znepokojením berie na vedomie dĺžku konaní EDPS, keďže EDPS v roku 2023 neuzavrel ani jedno vyšetrovanie, pričom však v porovnaní s predchádzajúcim rokom počet oznámení po uplynutí 72 hodín v roku 2023 výrazne klesol;
4.	víta snahu EDPS zabezpečiť, aby externí dodávatelia spĺňali normy, ktoré sa očakávajú od všetkých inštitúcií, orgánov, úradov a agentúr Únie, najmä vzhľadom na to, že EDPS v minulosti využíval služby externých spoločností, ktoré podľa rebríčka Univerzity Yale naďalej pôsobia v Rusku; oceňuje, že EDPS používa kľúčové ukazovatele výkonnosti (KPI) na monitorovanie svojej výkonnosti vzhľadom na hlavné ciele stanovené v stratégii EDPS, čo prispieva k zabezpečeniu adaptability na činnosti tam, kde je to potrebné, a k zvýšeniu účinnosti využívania zdrojov;
5.	vyjadruje znepokojenie nad výrazným zvýšením nákladov na služobné cesty zamestnancov EDPS z 28 789 EUR v roku 2021 a 176 903 EUR v roku 2022 na 284 580 EUR v roku 2023; vyzýva EDPS, aby posúdil, či sa zdroje vynaložené na služobné cesty využívajú primerane a účinne; konštatuje, že EDPS prestal zverejňovať počet služobných ciest financovaných organizátormi, ako aj informácie o tom, ktoré oddelenie alebo sektor sa na jednotlivých cestách zúčastnili, čím sa znížila transparentnosť, pokiaľ ide o výdavky na služobné cesty; vyzýva EDPS, aby znovu tieto informácie zverejňoval.

